TER: 0 /0

25  §	Lausunto poliisin palveluverkoston kehittämisestä

Poliisin hallintorakenneuudistuksen, Pora III, valtakunnallinen hanketyöryhmä on pyytänyt Someron kaupungilta lausuntoa poliisin palveluverkoston kehittämisestä. 

Poliisin hallintorakenneuudistusta valmistelevan työryhmän esitysluonnoksessa on esitetty, että Somerolla sijaitseva poliisin palvelupiste muutettaisiin yhteispalvelupisteeksi niin, ettei sinne jäisi yhtään poliisin henkilöstöön kuuluvaa työntekijää. Palvelupisteen kehittämisellä yhteispalvelupisteeksi tarkoitetaan omista erillisistä toimitiloista luopumista ja palvelujen tarjoamista viranomaisten yhteisestä palvelupisteestä. Tarkoituksena on säilyttää palvelujen nykyinen taso. 

Poliisin palveluverkon kehittämisen myötä palvelupisteistä on tarkoitus luopua kokonaan niin että poliisin palveluja saisi vastaisuudessa pääpoliisiasemilta, poliisiasemilta ja yhteispalvelupisteistä. Someroa lähinnä oleva poliisiasema olisi Salossa.

Someron kaupunginhallitus toteaa lausuntonaan seuraavaa:

Someron kaupunki vastustaa Someron palvelupisteen muuttamista yhteispalvelupisteeksi seuraavin perusteluin:

1) Poliisin palvelupiste luo turvallisuuden tunnetta ja alentaa yhteydenottokynnystä poliisiin. Somero edustaa elinkeinorakenteeltaan, palvelutasoltaan ja asukasluvultaan sellaista yhteisöä, joka tarvitsee nykyisenkaltaisia poliisin palvelupisteen palveluja. 

2) Muistiossa on esitetty, että poliisitoiminnan taso sekä asiakaspalvelujen saatavuus on tarkoitus säilyttää nykyisen kaltaisena. Yhteispalvelupisteen osalta luvataan, että vähintään nykyinen palvelutaso voidaan säilyttää. Kuitenkaan Somerolle esitetyssä yhteispalvelupisteessä ei työskentelisi yhtään poliisin henkilökuntaan kuuluvaa työntekijää, jolloin palvelun taso ja ammattitaitoisuus väistämättä heikkenee.

3) Palveluverkoston kehittämisellä on kerrottu haettavan säästöä mm. tilakustannuksista. Somerolla tilakustannukset ovat edulliset, joten siltä osin merkittävää säästöä ei synny. Tarvittaessa Somerolta löytynee nykyistäkin edullisemmat tilat.

4) Suunnitelmassa on esitetty, että Someron palvelupiste muuttuisi yhteispalvelupisteeksi. Yhteispalvelupisteen palveluja vähintään yhden päivän viikossa lupasi myös verottaja siirtyessään pois paikkakunnalta. Mitään verottajan palveluja ei kuitenkaan lähdön jälkeen ole Somerolta ollut saatavissa. Muistiossa ei ole kerrottu, koska ja miten muutos palvelupisteestä yhteispalvelupisteeksi tapahtuisi. Tämä saa epäilemään, että palvelupisteen poistumisen myötä poliisin palvelut poistuvat kokonaan, eikä yhteispalvelupistettä tule tilalle. Tällöin monien sekä somerolaisten että Someron palvelupistettä käyttäneiden naapurikuntien asukkaiden edestakainen matka lähimpään poliisin palvelupisteeseen olisi reilusti yli 100 kilometriä. Palvelupiste on ollut myös Somerolla aikaansa viettävien tuhansien vapaa-ajan asukkaiden käytössä.

Esitetyssä suunnitelmassa ja perusteluissa on puutteita ja ongelmia, jotka eivät saa vakuuttuneeksi siitä, että poliisin palvelutaso Somerolla säilyy nykyisenlaisena, jos palvelupiste lakkautetaan. Tästä syystä Someron kaupunginhallitus katsoo, että poliisin palvelupiste Somerolla on säilytettävä nykyisenlaisena. Someron kaupunki on valmis käymään asiasta tarkempia neuvotteluja uudistusta suunnittelevien ja valmistelevien tahojen kanssa.

Ehdotus kj:	Kaupunginhallitus päättää antaa oheisen lausunnon sisäasiainministeriön poliisiosastolle.

Päätös:	Hyväksyttiin.

---
Tiedoksi:	Sisäasiainministeriön poliisiosasto